Diari Oficial de la Generalitat Valenciana


Sumari del DOGV 7216, del 18-02-2014 (2014/1257)

RESOLUCIÓ de 7 de febrer de 2014, de la Conselleria d'Hisenda i Administració Pública, per la qual s'accepta la mutació demanial externa d'una parcel·la d'11.000 m² de superfície, sítia a Elx, avinguda de la Unesco, realitzada per l'Ajuntament del mencionat municipi, per a ser destinada a la construcció d'un centre educatiu d'iniciativa social.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7216

Data del DOGV
:   18-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1257


Data del document
:   07-02-2014

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 7 de febrer de 2014, de la Conselleria d'Hisenda i Administració Pública, per la qual s'accepta la mutació demanial externa d'una parcel·la d'11.000 m² de superfície, sítia a Elx, avinguda de la Unesco, realitzada per l'Ajuntament del mencionat municipi, per a ser destinada a la construcció d'un centre educatiu d'iniciativa social.  
 [2014/1257]  
L'Ajuntament d'Elx, en sessió de la Junta de Govern Local, celebrada el dia 6 de setembre de 2013, va acordar la cessió gratuïta a la Generalitat per mitjà de mutació demanial de la parcel·la de la seua propietat d'11.000 m² de superfície, sítia a l'avinguda de la Unesco de la mencionada població. Tal com consta en l'esmentat acord, l'immoble té caràcter de domini públic.  
A proposta de la Conselleria d'Educació, Cultura i Esport es van iniciar els tràmits legals oportuns per a l'acceptació de l'immoble.  
La mutació demanial es realitza per tal de destinar la parcel·la a la construcció d'un centre educatiu d'iniciativa social, tal com establix l'article 116 de la Llei 9/2011, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.  
La cessió s'ha efectuat basant-se en el que disposa l'article 37 de la Llei 14/2003, de Patrimoni de la Generalitat, i la disposició addicional onze de l'esmentada llei que regula la mutació demanial.  
Segons el dit article 37 «Les administracions territorials de la Comunitat podran afectar béns i drets demanials a un ús o servici públic competència de la Generalitat i transmetre-li la seua titularitat, quan resulten necessàries per al compliment dels seus fins. L'administració adquirent mantindrà la titularitat del bé mentres continue afectat a l'ús o servici públic que motive la mutació i, per tant, conserva el seu caràcter demanial. Si el bé o dret no és destinat a l'ús o servici públic o deixa de destinar-se posteriorment, revertirà a l'administració transmetent, i s'integrarà en el seu patrimoni amb totes les seues pertinences i accessions».  
L'article 44 de la Llei 14/2003, de 10 d'abril, de Patrimoni de la Generalitat, establix en el punt 1 que la Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics, competència de la Generalitat, i en el punt 2 establix que la competència per a l'acceptació correspon al titular de la conselleria competent en matèria de patrimoni.  
L'article 27.2.c de la Llei de Patrimoni establix que porta implícita l'afectació de béns i drets a l'ús general o al servici públic l'adquisició de béns i drets en virtut de transferència o cessió administrativa. En conseqüència, una vegada perfeccionada la cessió i acceptació, l'immoble queda automàticament afecte al servici públic educatiu i adscrit a la Conselleria d'Educació, Cultura i Esport, a la qual correspon la seua administració, defensa i conservació.  
  
En conseqüència, basant-se en els articles esmentats i fent ús de les atribucions conferides per la legislació vigent, resolc:  
  
Primer   
Acceptar la mutació demanial externa de la propietat, realitzada per l'Ajuntament d'Elx, de la parcel·la d'11.000 m² de superfície, sítia a l'avinguda de la Unesco de la dita població, que limita: al nord, amb els terrenys de la Universitat Miguel Hernández; al sud, amb la resta de la finca matriu; a l'est, amb l'avinguda de la Unesco i, a l'oest, amb la resta de la finca matriu.  
Consta inscrita en el Registre de la Propietat d'Elx 5, en el tom 2298, llibre 1744 de Santa María, foli 116, finca 90128, inscripció 1a.  
Referència cadastral: pendent de regularització cadastral.  
L'immoble s'accepta lliure de càrregues i gravàmens i al corrent de qualsevol gasto.  
  
Segon  
La cessió gratuïta realitzada per l'Ajuntament d'Elx s'efectua amb la condició de destinar la parcel·la a la construcció d'un centre educatiu d'iniciativa social, i queda subjecta al que disposa l'article 37 de la Llei 14/2003, de Patrimoni de la Generalitat.  
L'Ajuntament es compromet a dotar la parcel·la dels servicis urbanístics que falten per a l'edifici projectat, perquè arribe a la condició de solar, d'acord amb allò que s'ha contingut en l'article 11 de la Llei 16/2005, de la Generalitat, Urbanística Valenciana.  
L'Ajuntament es compromet a eliminar qualsevol obstacle, servitud o impediment que puga dificultar el normal desenrotllament de les obres i de tots aquells que es descobriren amb posterioritat (camins, arbratge, línies aèries, conduccions superficials o subterrànies, etc.). També es compromet a adoptar els projectes necessaris per a la urbanització expressada en el paràgraf anterior i per a l'eliminació de servituds i obstacles expressats en este paràgraf.  
  
Tercer  
L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic afecte al servici educatiu i adscrit a la Conselleria d'Educació, Cultura i Esport, a la qual corresponen les competències demanials sobre este, inclosa la seua administració, defensa i conservació, i inscriure's, a nom de la Generalitat, en el Registre de la Propietat.  
  
  
Quart  
Notificar la present resolució a l'ajuntament cedent i publicar-la en el Diari Oficial de la Comunitat Valenciana, en compliment del que disposa l'article 44 de la Llei 14/2003, de 10 d'abril, de Patrimoni de la Generalitat.  
  
València, 7 de febrer de 2014.- El conseller d'Hisenda i Administració Pública: Juan Carlos Moragues Ferrer.